Фън Шуй съвети за подреждане на дома - Ladyzone.bg
Фън Шуй съвети за подреждане на дома
Фън Шуй у дома за повече хармония и баланс
Фън Шуй е древна система за балансиране на доброто и лошото, на Ин и Ян.Тази китайска философия вярва, че аранжировката и подреждането на предметите по определен начин, може да повлияе на енергията, която витае около нас, да ни помогне да сме по-здрави и щастливи. Ето няколко фън шуй съвета за подреждане и декориране, които ще помогнат за навлизането на добрата Чи (енергия) в дома ви.
Разчистете пътя към вашата входна врата. Не оставяйте нищо, което да пречи на добрата Чи да влезе в дома ви. В това число не поставяйте обувки пред входната врата.
Пред входната врата поставете статуетка на двойка кучета Фу, които ще предпазват дома ви или вашия бизнес от влиянието на лоши елементи. Ако мястото пред входната врата е малко, то може да ги поставите и от вътрешната страна.
Отваряйте ежедневно прозорците, за да може в дома ви да влизат слънце и чист въздух. Добрата Чи няма да влезе в никой дом, който е постоянно затворен.
Ако все още не отглеждате цветя у дома, то е време да го направите, защото според китайската философия това ще донесе късмет на къщата.
Цветя, които имат тръни и шипове е добре да държите извън дома – на терасата или в градината. Вместо това засаждайте растения и цветя, които имат кръгли листа. Те ще „поканят” добрата Чи във вашата къща.
Намерете начин да осветявате тъмните и дълги коридори. Те позволяват на добрата Чи да циркулира и да напуска дома ви.
Ако сте любители на рибките, то много добра идея е да купите аквариум. Добрата Чи бива привличана от водата. Едно от подходящите места за поставянето му е точно срещу входната врата. Други – югоизток – за благополучие; югозапад – за добър брак; изток – за здраве; запад – за добри приятели; север – за добра кариера; североизток – за добро образование.
Ако сега взимате решение как да са разположени стаите у дома, то според Фън Шуй кухнята не трябва да е точно срещу банята, не трябва също да се намира в предната част на къщата. Най-доброто място за нея е по средата на къщата или апартамента.
Едно от основните правила във Фън Шуй е да не се смесват елементите вода и огън. Затова е добре да не поставяте хладилника, пералнята, миялната (все уреди, които работят с вода) точно срещи готварската печка. Това може да създаде конфликти между членовете на семейството.
Според Фън Шуй е лош късмет да поставите огледала в спалнята, които да отразяват вашето легло, където си почивате. Можете да ги сложите в банята, на вратата на гардероба и в кухнята.
Когато избирате мебели се спирайте на такива, които имат обли, закръглени форми, вместо ъгловати и с множество ръбове. Естествено не всички мебели у дома могат да бъдат такива. Счита се, че кръглите неща стимулират притока на добра енергия.
Банята е помещението у дома, което е най-близко до елемента Ин, заради многото вода, която присъства там. За да балансирате Ин и Ян, можете да поставите свещи.
Гледайте първа част на филма "Омъжи се за мен" утре от 13 ч. по bTV